2. ลักษณะการประกอบธุรกิจ

(2.1) ภาพรวมการประกอบธุรกิจของบริษัท บริษัทย่อย และบริษัทร่วม

บริษัท บริการเชื้อเพลิงการบินกรุงเทพ จำกัด (มหาชน) ปัจจุบัน มีทุนจดทะเบียนและทุนชำระแล้ว
340 ล้านบาท โดยบริษัทฯ ก่อตั้งขึ้นเมื่อวันที่ 30 ธันวาคม 2526 ด้วยทุนจดทะเบียน 80 ล้านบาท
โดยคณะรัฐมนตรีอนุมัติให้ดำเนินการตามความเห็นและมติสำนักงานคณะกรรมการพัฒนาการเศรษฐกิจและสังคมแห่งชาติที่จะจัดตั้งโครงการเติมน้ำมันอากาศยาน
ปัจจุบัน เป็นบริษัทเดียวที่ได้รับสิทธิจากรัฐบาลไทยในการดำเนินธุรกิจจัดเก็บ
และให้บริการเติมน้ำมันเชื้อเพลิงแก่อากาศยานทุกประเภทและทุกเที่ยวบิน ณ
ท่าอากาศยานดอนเมือง โดยลักษณะของสิทธิ ดังกล่าว คือ บมจ. ท่าอากาศยานไทย
จะอนุญาตให้บริษัทฯ
เช่าระบบท่อส่งเชื้อเพลิงเพื่อดำเนินการให้บริการเติมเชื้อเพลิงอากาศยานภายในท่าอากาศยานดอนเมือง
ทั้งนี้ สัญญาเช่าท่อจาก บมจ. ท่าอากาศยานไทย มีการต่ออายุสัญญาทุก 3 ปี
ก่อนสัญญาจะสิ้นสุดอย่างน้อย 1 เดือน โดยเงื่อนไขและอายุสัญญาเช่าจะเป็นไปตามเดิม
จนกว่าระบบท่อส่งเชื้อเพลิงหรือท่าอากาศยานในส่วนที่เกี่ยวข้องจะหมดอายุการใช้งาน
ซึ่งเนื่องจากตามลักษณะธุรกิจจะต้องมีการบำรุงรักษาท่อ (เพื่อให้มีสภาพใช้งานได้ดีอยู่ตลอด เช่น
มีการตรวจสอบอุปกรณ์อย่างสม่ำเสมอ หากมีส่วนใดที่ต้องเปลี่ยนหรือซ่อมแซมต้องจัดการทันที)
รวมทั้งมีระบบป้องกันการกัดกร่อนและเป็นสนิมของท่อโดยใช้ประจุไฟฟ้า (Cathodic
Protection) ดังนั้น อายุการใช้งานของท่อส่งเชื้อเพลิงในท่าอากาศยานโดยทั่วไปจะมากกว่า 30
ปี โดยปัจจุบัน ท่อส่งเชื้อเพลิงของ บมจ.
ท่าอากาศยานไทยได้เปิดดำเนินงานมาแล้วเป็นระยะเวลาประมาณ 20 ปี

บริษัทฯ ให้บริการเชื้อเพลิงการบินอย่างครบวงจรทั้ง 3 ระบบ คือ
ระบบส่งน้ำมันอากาศยานผ่านท่อฯ ระบบคลังน้ำมันอากาศยาน และระบบเติมน้ำมันอากาศยาน
โดยมีลูกค้าหรือผู้ว่าจ้างเติมน้ำมัน คือ บริษัทผู้ค้าน้ำมันต่างๆ ที่ขายน้ำมันอากาศยานให้แก่สายการบิน
โดยบริษัทฯ มีการให้บริการเติมน้ำมันอากาศยาน 2 ประเภท คือ
น้ำมันอากาศยานสำหรับเครื่องบินไอพ่น (JET A-1) และน้ำมันอากาศยานสำหรับเครื่องบินลูกสูบ
(AVGAS)

นอกจากนี้ บริษัทฯ
ได้ให้บริการเติมน้ำมันอากาศยานสำหรับเครื่องบินไอพ่นให้แก่สายการบินบางกอกแอร์เวย์ ณ
ท่าอากาศยานภูมิภาค 2 แห่ง คือ ท่าอากาศยานสมุย จังหวัดสุราษฎร์ธานี และท่าอากาศยานสุโขทัย
โดยบริษัทฯ ได้รับสัญญาอนุญาตให้ดำเนินการให้บริการเติมน้ำมันอากาศยานจากบริษัท
การบินกรุงเทพ จำกัด โดยระยะเวลาการให้ดำเนินการ 12 ปี เริ่มตั้งแต่ปี 2543 ถึง 2554
และเมื่อครบอายุสัญญาแล้ว อาจทำการขยายระยะเวลาของสัญญาต่อไปได้อีกครั้งละ 5 ปี

บริษัทฯ มีการประกอบธุรกิจผ่านบริษัทย่อย และบริษัทที่เกี่ยวข้องดังนี้

1.  บริษัท บริการน้ำมันอากาศยาน จำกัด

ถือเป็นบริษัทย่อย ซึ่งก่อตั้งขึ้นเมื่อวันที่ 11 มิถุนายน 2529 โดย ณ 31 ธันวาคม 2546
มีทุนจดทะเบียนและทุนชำระแล้วจำนวน 120,000 บาท และโครงสร้างผู้ถือหุ้นรายใหญ่
ประกอบด้วย บริษัทฯ ซึ่งถือหุ้นในอัตรา ร้อยละ 83.33 และบมจ.ปตท. ซึ่งถือหุ้นในอัตราร้อยละ
16.66

บริษัท บริการน้ำมันอากาศยาน จำกัด ประกอบธุรกิจเติมน้ำมันให้แก่อากาศยาน (Intoplane)
ซึ่งเป็นการรับเหมาเฉพาะแรงงาน โดยเริ่มแรกจะเป็นการรับจ้างบริษัทฯ
เติมน้ำมันเชื้อเพลิงให้แก่สายการบิน ต่อมา
ภายหลังบริษัทฯ มีนโยบายดำเนินงานด้านเติมน้ำมันเอง บริษัท บริการน้ำมันอากาศยาน จำกัด
จึงไม่มีการประกอบกิจการใดๆ ตั้งแต่ปี 2536 จนถึงเดือนกันยายน 2544 ทั้งนี้ ตั้งแต่เดือนตุลาคม
2544 ได้เริ่มดำเนินการรับจ้างบริษัทฯ ให้บริการเติมน้ำมันอากาศยาน ณ ท่าอากาศยานสมุย
และท่าอากาศยานสุโขทัย

2.  บริษัท ไทยเชื้อเพลิงการบิน จำกัด

ถือเป็นบริษัทย่อย ซึ่งก่อตั้งขึ้นเมื่อวันที่ 27 พฤศจิกายน 2539 โดย ณ 31 ธันวาคม 2546
มีทุนจดทะเบียน 530 ล้านบาท ทุนชำระแล้วจำนวน 410.00 ล้านบาท
และปัจจุบันโครงสร้างผู้ถือหุ้นรายใหญ่ ประกอบด้วย บริษัทฯ ซึ่งถือหุ้นในอัตรา ร้อยละ 90 และ
บริษัท ท่าอากาศยานสากลกรุงเทพแห่งใหม่ จำกัด (บทม.) ซึ่งถือหุ้นในอัตราร้อยละ 10

บริษัทประกอบธุรกิจให้บริการเชื้อเพลิงอากาศยานเช่นเดียวกับบริษัทฯ
และเป็นผู้ได้รับอนุญาตให้ดำเนินการให้บริการระบบส่งน้ำมันอากาศยานผ่านท่อฯ
ในบริเวณท่าอากาศยานสุวรรณภูมิจากบทม. เป็นระยะเวลา 30 ปี
นับตั้งแต่วันแรกที่ท่าอากาศยานสุวรรณภูมิเริ่มดำเนินการเปิดให้บริการ
และบริษัทฯได้เริ่มดำเนินการก่อสร้างท่อส่งน้ำมันเชื้อเพลิงในไตรมาสที่ 2 ของปี 2544

ทั้งนี้
เพื่อเป็นการตอบแทนการได้รับสิทธิและผลประโยชน์ในการเข้าทำสัญญาอนุญาตให้ดำเนินการให้บริการระบบส่งน้ำมันอากาศยานผ่านท่อฯ
ณ ท่าอากาศยานสุวรณภูมิ ในสัญญาผู้ถือหุ้นของ บริษัท ไทยเชื้อเพลิงการบิน จำกัด
จึงได้กำหนดให้มีการโอนหุ้นให้ บทม. ในอัตราร้อยละ 10 ของจำนวนหุ้นทั้งหมด ภายใน 15
วันนับแต่วันที่จดทะเบียนจัดตั้งบริษัท โดย บทม. ไม่ต้องชำระค่าหุ้นใดๆ ทั้งสิ้น
และสิทธิในหุ้นดังกล่าวถือเป็นกรรมสิทธิ์ที่สมบูรณ์ของ บทม. และการชำระมูลค่าหุ้นในครั้งต่อไป
รวมทั้งการเพิ่มทุนใดๆ ในส่วนของบทม. บริษัทฯ จะต้องรับภาระชำระเงินให้ในนามของ บทม.
โดยหุ้นและค่าหุ้นที่ชำระแล้วในส่วนดังกล่าวจะตกเป็นสิทธิของบทม.

สำหรับผลตอบแทนให้แก่บทม. ในฐานะที่อนุญาตให้บริษัท ไทยเชื้อเพลิงการบิน จำกัด
เข้าดำเนินการให้บริการระบบส่งน้ำมันอากาศยานผ่านท่อฯ ณ ท่าอากาศยานสุวรณภูมิ นั้น คือ
อัตราร้อยละ 2 ของยอดรายได้ของบริษัทก่อนหักค่าใช้จ่ายใดๆ นับตั้งแต่ปีที่เริ่มเปิดให้บริการ
โดยคำนวณเป็นรายปี แต่ทั้งนี้ ผลประโยชน์ตอบแทนโดยรวมจะต้องไม่ต่ำกว่าที่ บมจ.
ท่าอากาศยานไทย ได้รับจากบริษัทฯ
เพื่อเป็นผลประโยชน์ตอบแทนจากการที่ให้เช่าระบบท่อส่งเชื้อเพลิงอากาศยานเพื่อดำเนินการให้บริการเติมเชื้อเพลิงอากาศยานภายในท่าอากาศยานดอนเมือง
ทั้งนี้ การคำนวนเงินผลประโยชน์ตอบแทนให้เป็นไปตามหลักการบัญชีที่เป็นมาตรฐานสากล
และเป็นหลักการที่คู่สัญญาทั้งสองฝ่ายยอมรับ
โดยผลตอบแทนดังกล่าวนี้เป็นรูปแบบผลตอบแทนโดยปกติที่เสนอให้แก่บทม.
ในฐานะเป็นคู่สัญญาผู้ให้อนุญาต โดยมิใช่ในฐานะผู้ถือหุ้นของบริษัท ไทยเชื้อเพลิงการบิน จำกัด

3.  บริษัท ขนส่งน้ำมันทางท่อ จำกัด

เป็นบริษัทที่เกี่ยวข้อง ซึ่งก่อตั้งขึ้นเมื่อวันที่ 22 กรกฎาคม 2534
ตามมติคณะรัฐมนตรีตามข้อเสนอของคณะกรรมการนโยบายพลังงานแห่งชาติ
เพื่อประกอบกิจการด้านการเก็บรักษา
และดำเนินการขนส่งน้ำมันเชื้อเพลิงทางระบบท่อส่งน้ำมันใต้พื้นดินซึ่งสร้างขนานกับทางรถไฟ
มีระยะทางรวม 69 กิโลเมตรจากโรงกลั่นน้ำมันบางจากผ่าน คลังน้ำมันเชลล์
และคาลเท็กซ์ที่ช่องนนทรี ไปยังคลังน้ำมันของบริษัทฯ ที่ท่าอากาศยานดอนเมือง
และไปสิ้นสุดที่คลังน้ำมันของบริษัท ขนส่งน้ำมันทางท่อ จำกัด ที่อำเภอบางปะอิน
จังหวัดพระนครศรีอยุธยา ซึ่งเป็นศูนย์รวมการรับและจ่ายน้ำมันเพื่อกระจายสู่ภูมิภาคต่างๆ
ของประเทศไทย โดยวัตถุประสงค์หลักในการจัดตั้งบริษัท คือ
เพื่อลดผลกระทบจากมลภาวะที่มีต่อสิ่งแวดล้อมและการจราจรติดขัดในเขตกรุงเทพมหานคร
อันเนื่องมาจาการขนส่งน้ำมันจากการขนส่งอื่นๆ เช่น รถบรรทุก และรถไฟ ณ 31 ธันวาคม 2546
บริษัทมีทุนจดทะเบียนและทุนชำระแล้วจำนวน 1,592 ล้านบาท และโครงสร้างผู้ถือหุ้นรายใหญ่
ประกอบด้วย

  ---- ----------------------------------------- ------------------------
                                                 ถือหุ้นในอัตราร้อยละ

       ธนาคารไทยพาณิชย์ จำกัด (มหาชน)               16.75

       บริษัท บริการเชื้อเพลิงการบินกรุงเทพ จำกัด (มหาชน) 16.67

       ธนาคารกสิกรไทย จำกัด (มหาชน)                15.59

       บริษัท บางจากปิโตรเลียม จำกัด (มหาชน)          11.41

       บริษัท ทุนลดาวัลย์ จำกัด                        8.35

       บริษัท การบินไทย จำกัด (มหาชน)                8.35
  ---- ----------------------------------------- ------------------------

ตารางแสดงโครงสร้างกลุ่มบริษัทฯ

ณ 31 ธันวาคม 2546

+---+------------------------------+--------+--------+-----------------+
|   | ชื่อบริษัท                       | ร้อยละ  | ความ   | ลักษณะ           |
|   |                              |        |        |                 |
|   |                              | ของ    | สัมพันธ์  | การประกอบธุรกิจ   |
|   |                              |        |        |                 |
|   |                              | ก      |        |                 |
|   |                              | ารถือหุ้น |        |                 |
+---+------------------------------+--------+--------+-----------------+
| 1 | บริษัท บริการน้ำมันอากาศยาน จำกัด  | 83.33  | บ      | เติมน้ำมันเชื้อเพลิง  |
| . |                              |        | ริษัทย่อย |                 |
|   | (Intoplane Service Company   |        |        | ให้แก่อากาศยาน    |
|   | Limited)                     |        |        |                 |
+---+------------------------------+--------+--------+-----------------+
| 2 | บริษัท ไทยเชื้อเพลิงการบิน จำกัด    | 90.00  | บ      | บริการ           |
| . |                              |        | ริษัทย่อย | เชื้อเพลิงอากาศยาน |
|   | (Thai Aviation Refueling     |        |        |                 |
|   | Company Limited)             |        |        |                 |
+---+------------------------------+--------+--------+-----------------+
| 3 | บริษัท ขนส่งน้ำมันทางท่อ จำกัด      | 16.67  | บริษัท   | ขนส่งน้ำมันทางท่อ   |
| . |                              |        |        |                 |
|   | (Fuel Pipeline               |        | ที่เ     |                 |
|   | Transportation Company       |        | กี่ยวข้อง |                 |
|   | Limited)                     |        |        |                 |
+---+------------------------------+--------+--------+-----------------+

นอกจากนี้ ที่ประชุมคณะกรรมการบริษัทฯ ครั้งที่ 5/2546 เมื่อวันที่ 5 พฤศจิกายน 2546
ได้มีมติอนุมัติในหลักการให้บริษัทฯ
ลงทุนในโครงการวางท่อส่งน้ำมันอากาศยานไปยังท่าอากาศยานสุวรรณภูมิ วงเงินไม่เกิน 300
ล้านบาทในรูปแบบบริษัทร่วมทุน โดยให้บริษัทฯ เป็นแกนนำในการจัดตั้งบริษัทร่วมทุน
และถือหุ้นในสัดส่วนไม่เกินร้อยละ 50 โดยกำหนดชื่อบริษัท เจพี-วัน แอสเซ็ท จำกัด
มีทุนจดทะเบียนและเรียกชำระแล้ว 600 ล้านบาท โดยคาดว่าจะเริ่ม ก่อสร้างได้ในไตรมาสที่ 2 ปี
2547

นโยบายการแบ่งการดำเนินงานของบริษัทในกลุ่ม

สำหรับธุรกิจบริการเชื้อเพลิงอากาศยาน
ปัจจุบันมีนโยบายแบ่งการดำเนินธุรกิจภายในกลุ่มบริษัทอย่าง
ชัดเจน กล่าวคือ บริษัท บริการเชื้อเพลิงการบินกรุงเทพ จำกัด (มหาชน)
จะดำเนินธุรกิจให้บริการเชื้อเพลิงการบินครบวงจรทั้งระบบส่งน้ำมันอากาศยานผ่านท่อฯ
ระบบคลังน้ำมันอากาศยาน
และระบบเติมน้ำมันอากาศยานภายในท่าอากาศยานดอนเมืองแต่เพียงผู้เดียว
รวมถึงเป็นผู้ให้บริการในท่าอากาศยานภูมิภาคด้วย
และในอนาคตจะเป็นผู้ดำเนินการให้บริการระบบคลังน้ำมันอากาศยาน
และระบบเติมน้ำมันอากาศยานที่ท่าอากาศยานสุวรรณภูมิ ในขณะที่บริษัท ไทยเชื้อเพลิงการบิน จำกัด
จะเป็นผู้ให้บริการเฉพาะระบบส่งน้ำมันอากาศยานผ่านท่อฯ ภายในท่าอากาศยานสุวรรณภูมิ

สำหรับธุรกิจขนส่งน้ำมันทางท่อ บริษัท ขนส่งน้ำมันทางท่อ จำกัด เป็นบริษัทในกลุ่มที่ดำเนินธุรกิจนี้
ทั้งนี้ สำหรับ บริษัท เจพี-วัน แอสเซ็ท จำกัด ซึ่งเป็นบริษัทร่วมของบริษัทฯ นั้น
จะลงทุนเฉพาะในโครงการวางท่อส่งน้ำมันเส้นทางมักกะสันไปยังท่าอากาศยานสุวรรณภูมิเท่านั้น

ส่วนบริษัท บริการน้ำมันอากาศยาน จำกัด
ดำเนินธุรกิจเติมน้ำมันเชื้อเพลิงให้แก่อากาศยานโดยรับจ้างบริษัทฯ ให้บริการเติมน้ำมันอากาศยาน
ณ ท่าอากาศยานสมุย และท่าอากาศยานสุโขทัย ซึ่งตามนโยบายในปัจจุบัน บริษัท
บริการน้ำมันอากาศยาน จำกัด
จะให้บริการเติมน้ำมันเชื้อเพลิงอากาศยานเฉพาะที่ท่าอากาศยานภูมิภาคเท่านั้น

ทั้งนี้
นโยบายของกลุ่มบริษัทอาจมีการปรับเปลี่ยนไปตามปัจจัยทางด้านสภาวะเศรษฐกิจการเมืองและสภาวะการแข่งขันทางธุรกิจ
อย่างไรก็ตาม นโยบายการดำเนินธุรกิจใดๆ ของแต่ละบริษัทในกลุ่มจะเป็นไปเพื่อให้
เอื้อประโยชน์สูงสุดในการดำเนินธุรกิจของทั้งกลุ่มบริษัท

(2.2) สัดส่วนรายได้จากแต่ละกลุ่มธุรกิจ

ปี 2545 บริษัทฯ มีรายได้รวม 952.39 ล้านบาท ลดลง 8.08 ล้านบาท หรือประมาณร้อยละ
0.84 สาเหตุหลักมาจากรายได้ค่าบริการที่ลดลง
เนื่องมาจากการแข็งตัวขึ้นของค่าเงินบาทเมื่อเทียบกับดอลลาร์สหรัฐ โดยในปี 2545 อยู่ที่ 42.95
บาทต่อดอลลาร์ ซึ่งแข็งค่าขึ้นจาก 44.44 บาทต่อดอลลาร์ในปี 2544
คิดเป็นอัตราการแข็งค่าขึ้นถึงร้อยละ 3.35 ทำให้รายได้ค่าบริการของบริษัทฯ
ซึ่งอ้างอิงกับอัตราแลกเปลี่ยนดังกล่าวลดลงประมาณร้อยละ 1.75
แม้ว่าจะมีปริมาณน้ำมันที่ให้บริการในปี 2545 สูงขึ้นร้อยละ 1.66 เมื่อเปรียบเทียบกับ ปี 2544

สำหรับปี 2546 มีรายได้รวม 920.90 ล้านบาท ลดลง 31.49 ล้านบาท
สาเหตุหลักมาจากรายได้ค่าบริการที่ลดลง เนื่องมาจากปริมาณการเติมน้ำมันที่ลดลง
และการแข็งตัวขึ้นของค่าเงินบาทเมื่อเทียบกับดอลลาร์สหรัฐ โดยปริมาณน้ำมันที่ให้บริการในปี 2546
มีปริมาณลดลงร้อยละ 1.65 เมื่อเทียบกับปี 2545 เนื่องจากผลกระทบของ
เหตุการณ์การแพร่ระบาดของโรคทางเดินหายใจเฉียบพลันรุนแรงหรือ SARS ในช่วงไตรมาสที่ 2
ต่อเนื่องถึงช่วง ต้นไตรมาสที่ 3 ประกอบกับการเข็งค่าขึ้นของเงินบาทเมื่อเทียบกับดอลลาร์สหรัฐ
โดยในปี 2546 ค่าเงินบาทเฉลี่ยอยู่ที่ 41.41บาทต่อดอลลาร์ คิดเป็นอัตราการแข็งค่าขึ้นร้อยละ
3.58

ตารางแสดงโครงสร้างรายได้ของบริษัทเป็นรายปี (แยกตามประเภทธุรกิจ)

ปี 2544 ถึง ปี 2546

(หน่วย : ล้านบาท)

  ------------------------ --------- ---------- -------- ---------- -------- ---------- --------
                                     ปี 2544              ปี 2545              ปี 2546     

                                     จำนวนเงิน   ร้อยละ    จำนวนเงิน   ร้อยละ    จำนวนเงิน   ร้อยละ

  1. รายได้ค่าบริการ                    882.41     91.87    866.93     91.03    837.98     91.00

  2.                                 49.35      5.14     46.02      4.83     47.35      5.14
  รายได้จากการให้เช่าทรัพย์สิน *                                                              

  3. รายได้อื่น ๆ **                    28.71      2.99     39.44      4.14     35.57      3.86

  รวม                                960.47     100.00   952.39     100.00   920.90     100.00
  ------------------------ --------- ---------- -------- ---------- -------- ---------- --------

หมายเหตุ * รายละเอียดรายได้จากการเช่าทรัพย์สิน
สามารถดูได้ในตารางแสดงรายได้จากการให้เช่าทรัพย์สินของบริษัทฯ

  ** รายได้อื่น ๆ ประกอบด้วย กำไร(ขาดทุน) จากอัตราแลกเปลี่ยน
  รายได้จากการลงทุนในรูปแบบอื่น เช่น ดอกเบี้ยรับ รายได้ค่าธรรมเนียมการค้ำประกัน
  และเงินต้นชำระคืนจากบริษัท ขนส่งน้ำมันทางท่อ จำกัด

(2.3) เป้าหมายการดำเนินธุรกิจ (Goal)

บริษัทฯ มีการจัดทำแผนงานธุรกิจ (Business Plan) สำหรับช่วงระยะเวลา 3-5 ปี ข้างหน้า
โดยการดำเนินธุรกิจจะคำนึงถึงเป้าหมายของบริษัทฯ
ในการนำเสนอคุณภาพและบริการที่ดีที่สุดควบคู่ไปกับราคาที่สามารถแข่งขันได้
เพื่อให้ผู้รับบริการพึงพอใจสูงสุด ซึ่งจะทำให้บริษัทฯ
สามารถแข่งขันกับผู้ประกอบการรายอื่นในธุรกิจจัดเก็บและให้บริการเติมน้ำมันเชื้อเพลิงแก่อากาศยานในภูมิภาคเอเชียตะวันออกเฉียงใต้
โดยจะมุ่งไปสู่การขยายบริการของบริษัทฯ ไปที่ท่าอากาศยานสุวรรณภูมิ
และท่าอากาศยานภูมิภาคในประเทศไทยที่มีขนาดใหญ่ ซึ่งรายละเอียดมีดังนี้

1.  การดำเนินการก่อสร้างระบบคลังน้ำมันอากาศยาน
    และการเตรียมการให้บริการระบบเติมน้ำมันอากาศยาน ณ ท่าอากาศยานสุวรรณภูมิ

-   ระบบคลังน้ำมันอากาศยาน มีมูลค่าเงินลงทุนในเฟสแรกประมาณ 2,315 ล้านบาท ปัจจุบัน
    บริษัทฯ ได้เตรียมการดำเนินการโครงการดังกล่าวโดยการซื้อที่ดินจำนวน 63
    ไร่ที่อยู่ใกล้เคียงกับท่าอากาศยานสุวรรณภูมิ
    เพื่อความสะดวกในการต่อเชื่อมระบบคลังน้ำมันอากาศยานกับระบบส่งน้ำมันอากาศยานผ่านท่อฯ
    ของท่าอากาศยานสุวรรณภูมิ ตลอดจนได้ออกแบบรายละเอียด (Detail Design)
    เรียบร้อยแล้ว และเมื่อวันที่ 15 กันยายน 2546 บริษัทฯ ได้ว่าจ้าง บมจ. ช.
    การช่างให้เป็นผู้รับเหมาก่อสร้างคลังน้ำมันอากาศยาน โดยมีกำหนดการ Mechanical
    Completion วันที่ 28 กุมภาพันธ์ 2548 และ Initial Completion วันที่ 29 เมษายน
    2548 ความก้าวหน้าของงานก่อสร้างถึงเดือนธันวาคม 2546 วัดได้ 6.90% ทั้งนี้ บริษัทฯ
    ได้รับอนุญาตจากบริษัท ไทยเชื้อเพลิงการบิน จำกัด
    (ซึ่งเป็นผู้ดำเนินการระบบส่งน้ำมันอากาศยานผ่านท่อฯ ให้กับท่าอากาศยานสุวรรณภูมิ)
    ให้บริษัทฯ
    สามารถดำเนินการเชื่อมต่อระบบคลังน้ำมันอากาศยานกับระบบส่งน้ำมันอากาศยานผ่านท่อฯ

-   ดำเนินการโครงการเติมน้ำมันอากาศยาน โดยมีมูลค่าเงินลงทุนในโครงการต่ำกว่า 500
    ล้านบาท ซึ่งบริษัทฯ ได้รับคัดเลือกจาก บมจ. ท่าอากาศยานไทย (ทอท.)
    และได้รับอนุมติจากคณะรัฐมนตรี
    ให้เป็นหนึ่งในสองผู้ประกอบการโครงการระบบให้บริการเชื้อเพลิงอากาศยาน (ยกเว้น
    Hydrant) ที่ท่าอากาศยานสุวรรณภูมิ โดยมีอายุสัมปทาน 20 ปี โดย ทอท. กำหนดให้
    ผู้ประกอบการจะต้องก่อสร้าง/จัดหาระบบต่างๆ ที่เกี่ยวข้องให้ แล้วเสร็จภายในเดือนมีนาคม
    2548 โดยบริษัทฯ ได้ลงนามในสัญญาสัมปทานกับ ทอท. เมื่อวันที่ 10 มีนาคม 2547
    ขณะนี้อยู่ในขั้นตอนการออกแบบรายละเอียด

ทั้ง 2 โครงการจะต้องแล้วเสร็จพร้อมเปิดให้ดำเนินการตามกำหนดการของท่าอากาศยานสุวรรณภูมิ
ที่จะเปิดดำเนินการอย่างเป็นทางการในปี 2548

2.  การขยายฐานธุรกิจไปยังท่าอากาศยานภูมิภาค

บมจ. ท่าอากาศยานไทย มีนโยบายเปิดให้เอกชนเข้าดำเนินงานในท่าอากาศยานภูมิภาคขนาดใหญ่
4 แห่ง คือ ท่าอากาศยานภูเก็ต หาดใหญ่ เชียงใหม่ และเชียงราย
โดยแผนแปรรูปมีกำหนดการเบื้องต้นจะดำเนินการให้แล้วเสร็จก่อนท่าอากาศยานสุวรรณภูมิเปิด
ปัจจุบัน บมจ.ท่าอากาศยานไทย
อยู่ในระหว่างการจัดทำหนังสือชี้ชวนให้เอกชนผู้สนใจเข้าร่วมประมูลสัมปทานในกิจกรรมต่างๆของท่าอากาศยานเชียงใหม่
โดยบริษัทฯ มีความพร้อมที่จะเสนอตัวเป็นผู้ลงทุนก่อสร้างระบบท่อส่งน้ำมันเชื้อเพลิงใต้ลานจอด
(Hydrant) และเป็นผู้ให้บริการเติมน้ำมันเชื้อเพลิงอากาศยาน
โดยคาดว่าจะทราบผลการประมูลคัดเลือกในช่วงปลายปี 2547 ส่วนท่าอากาศยานภูมิภาคอีก 3
แห่งดังกล่าวข้างต้น บริษัทฯจะเข้าไปให้บริการตามนโยบายของ ทอท. โดยเร็ว
สำหรับท่าอากาศยานภูมิภาคที่อื่นๆ นั้น อยู่ในระหว่างทำการศึกษา
และหาแนวทางความเป็นไปได้เพื่อเข้าไปดำเนินงานให้บริการต่อไป